ΓΡΑΠΤΗ ΕΡΩΤΗΣΗ E-3319/97 υποβολή: Αλέξανδρος Αλαβάνος (GUE/NGL) προς την Επιτροπή (20 Οκτωβρίου 1997)

Θέμα: Παράνομη διακίνηση χλωροφθορανθράκων

Σύμφωνα με εκτιμήσεις του Συμβουλίου της Ευρωπαϊκής Χημικής Βιομηχανίας (CEFC), 10.000 τόννοι παράνομου CFC κυκλοφορεί παράνομα στην Ε.Ε. ενώ σε μεγαλύτερες διαστάσεις παρατηρείται το λαθρεμπόριό τους στις ΗΠΑ και τον υπόλοιπο κόσμο. Η Επιτροπή, ήδη, έχει κοινοποιήσει υπόθεση λαθρεμπορίας 1.000 τόννων παράνομου CFC από την Κίνα. Ορισμένοι εκτιμούν ότι οι διαστάσεις αυτού του λαθρεμπορίου έχει λάβει διαστάσεις επιδημίας.

Επειδή η υποδομή και οι έλεγχοι στα τελωνεία κρίνονται ανεπαρκείς, ερωτάται η Επιτροπή:

1. εάν στα σχέδιά της για την καταπολέμηση του λαθρεμπορίου CFCs, υπάρχει το ενδεχόμενο λεπτομερούς εκπαίδευσης των τελωνειακών υπαλλήλων, σε Ευρωπαϊκό επίπεδο ώστε να γίνεται εύκολα η αναγνώριση αυτού του δύσκολα αναγνωρίσιμου υλικού 7

2. ποιά άλλα μέτρα προτείνονται από την πελυρά της για την εξάλειψη του φαινομένου;

Απάντηση του κ. Monti εξ ονόματος της Επιτροπής (10 Δεκεμβρίου 1997)

Η Επιτροπή έχει επίγνωση της σοβαρότητας του προβλήματος που θίγει το Αξιότιμο Μέλος του Κοινοβουλίου.

Ορισμένες πρωτοβουλίες έχουν ήδη αναληφθεί, προκειμένου να αντιμετωπιστεί η παράνομη διακίνηση χλωροφθορανθράκων («CFC») και αλογονωμένων υδρογονανθράκων («halon»). Με την ευκαιρία της δεκάτης επετείου από την υπογραφή του πρωτοκόλλου του Μόντρεαλ συνήλθαν τα συμβαλλόμενα μέρη του και ενέκριναν, στις 17 Σεπτεμβρίου 1997, τροποποίηση του πρωτοκόλλου, με την οποία ζητείται από τα μέρη να θεσπίσουν σύστημα έκδοσης αδειών για όλες τις εισαγωγές και εξαγωγές ουσιών που βλάπτουν το όζον. Αν και η Κοινότητα διαθέτει ήδη σύστημα αδειών για τις εισαγωγές, η θέσπιση της υποχρέωσης έκδοσης αδείας και για τις εξαγωγές θα καταστήσει δυνατή τη γνωστοποίηση και τη διασταύρωση των στοιχείων. Κατά τη συνεδρίαση του Μόντρεαλ εκδόθηκε επίσης απόφαση, με την οποία ζητείται από τις βιομηχανικές χώρες να εξετάσουν το ενδεχόμενο απαγόρευσης των πωλήσεων CFC. Επιπλέον, τα μέρη αποφάσισαν να αναθεωρήσουν και να καταστήσουν αυστηρότερη τη διαδικασία που προβλέπει το πρωτόκολλο του Μόντρεαλ σε περίπτωση μη συμμόρφωσης, ώστε να λαμβάνονται αποτελεσματικότερα μέτρα όταν ένα συμβαλλόμενο μέρος δεν τηρεί τις υποχρεώσεις του.

Η Επιτροπή, από κοινού με τις τελωνειακές αρχές των κρατών μελών, διερευνά περαιτέρω πιθανές παράνομες εισαγωγές στην Κοινότητα. Επίσης αναλαμβάνονται νέες πρωτοβουλίες με στόχο την ενίσχυση της συνεργασίας μεταξύ των τελωνειακών και των περιβαλλοντικών αρχών.

Η Επιτροπή επεξεργάζεται επί του παρόντος σχέδιο πρότασης για την αναθεώρηση του κανονισμού (ΕΟΚ) αριθ. 3093/94 του Συμβουλίου σχετικά με τις ουσίες που καταστρέφουν τη στοιβάδα του όζοντος ((ΕΕ L 333 της 22.12.1994. )). Σε αυτό το πλαίσιο, ανεφάνη η ιδέα να καθιερωθεί απαγόρευση των πωλήσεων CFC. Με αυτόν τον τρόπο, αναμένεται ότι θα συρρικνωθεί η αγορά των παράνομα εισαγόμενων CFC. Ακόμη, θα συγκροτηθεί ομάδα εργασίας ad hoc για το λαθρεμπόριο, αποτελούμενη από αντιπροσώπους της Επιτροπής και των αρχών των κρατών μελών, με στόχο την ανταλλαγή πληροφοριών και πρακτικών οδηγιών, προκειμένου να επιλεγούν οι καλύτεροι τρόποι αντιμετώπισης.Όσον αφορά την τελωνειακή πολιτική σε αυτόν τον τομέα, η Επιτροπή εξέδωσε, στο πλαίσιο του προγράμματος «Τελωνείο 2000» ((Απόφαση αριθ. 97/210/ΕΚ του Ευρωπαϊκού Κοινοβουλίου και του Συμβουλίου της 19.12.1996 σχετικά με τη θέσπιση προγράμματος δράσης για τα τελωνεία στην Κοινότητα («Τελωνείο 2000»), ΕΕ L 33 της 4.2.1997. )), οδηγό για την ανάλυση κινδύνων και τον τελωνειακό έλεγχο (αντίτυπο αυτού του εγγράφου αποστέλλεται απευθείας στο Αξιότιμο Μέλος του Κοινοβουλίου και στη Γραμματεία του Κοινοβουλίου), όπου προτείνονται στις εθνικές διοικήσεις αποτελεσματικές μέθοδοι εργασίας όσον αφορά την εισαγωγή, την εξαγωγή και τη διαμετακόμιση των χημικών προϊόντων, μεταξύ άλλων και αυτών που καταστρέφουν τη στοιβάδα του όζοντος. Αυτή η στάση πρέπει να εκτιμηθεί σε συνάρτηση με το γεγονός ότι είναι αδύνατη η συστηματική διενέργεια υψηλού ποσοστού πραγματικών ελέγχων στα εμπορεύματα που εισάγονται στην Κοινότητα, καθώς κάτι τέτοιο θα επέφερε αδικαιολόγητο πλήγμα στα συμφέροντα του νόμιμου εμπορίου. Επιπλέον, στο πλαίσιο του προγράμματος «Τελωνείο 2000» εγκαινιάστηκε πρόσφατα δράση που αποσκοπεί στον εκσυγχρονισμό των τελωνειακών εργαστηρίων στην Ευρώπη. Στόχο αυτής της πρωτοβουλίας αποτελεί η βελτίωση των τελωνειακών εργαστηρίων σε όλα τα κράτη μέλη, ούτως ώστε αυτά να είναι σε θέση να καταστούν αποτελεσματικά όργανα στα χέρια των διοικήσεων για τον εντοπισμό και την ανάλυση των χημικών προϊόντων και ουσιών που καταστρέφουν το όζον.

Μετά το 1991, το πρόγραμμα «Matthaeus» ((Απόφαση αριθ. 91/341/ΕΟΚ του Συμβουλίου της 20.6.1991, ΕΕ L 187 της 13.7.1991. )) παρέχει το πλαίσιο για την ανάληψη διάφορων πρωτοβουλιών στον τομέα της κατάρτισης των τελωνειακών υπαλλήλων, κυρίως της Κοινότητας αλλά και των συνδεδεμένων χωρών. Ειδικότερα, με την απόφαση αριθ. 94/844/ΕΚ της Επιτροπής της 19ης Δεκεμβρίου 1994 θεσπίζονται ειδικά κοινά προγράμματα επαγγελματικής κατάρτισης των τελωνειακών υπαλλήλων με αντικείμενο, μεταξύ άλλων, τον έλεγχο των εμπορευματοκιβωτίων, τη μεταποίηση υπό τελωνειακό έλεγχο και την τελωνειακή αποταμίευση ((EE L 352 της 31.12.1994. )).